আওরঙ্গজেবের সমাধি বিতর্কে বিজেপির উল্টো সুর আরএসএসের?

ওয়েবডেস্ক: আরএসএসের (RSS) বোধোদয়! না কি বিজেপি (BJP) বনাম আরএসএস? আওরঙ্গজেবের (Aurangzeb) সমাধি (Tomb) বিতর্কে নতুন মোড়। মহারাষ্ট্রে (Maharashtra) মুঘল সম্রাট আওরঙ্গজেবের সমাধি নিয়ে সম্প্রতি বিতর্ক মাথা চাড়া দেয়। বিজেপি ওই সমাধি ছত্রপতি সম্ভাজিনগর জেলার খুলতাবাদ শহর থেকে সরানোর দাবি তোলে। মারাঠা অস্মিতাকে উস্কে দেওয়া হয়। বলা হয় হিন্দু নিধন করা অওরঙ্গজেবের সমাধি রাখা যাবে না। ছত্রপতি শিবাজি মহারাজের ছেলে সম্ভাজি মহারাজের উপর তৈরি একটি বলিউড সিনেমা মুক্তি পায়। তারপরই এই দাবি করতে থাকে বিশ্ব হিন্দু পরিষদ ও বজরং দলের মতো হিন্দুত্ববাদী কয়েকটি সংগঠন। ইনিয়ে বিনিয়ে বিজেপিরও একই সুর শোনা যায়। পরে ওই ঘটনাকে কেন্দ্র করে নাগপুরে হিংসা ছড়ায়। গত ১৮ মার্চ মহারাষ্ট্র বিধানসভায় মুখ্যমন্ত্রী দেবেন্দ্র ফড়নবিশ জানান, ওই সিনেমাই আওরঙ্গজেবের বিরুদ্ধে মানুষকে উজ্জীবিত করেছে। এবার আরএসএস জানিয়ে দিল, আওরঙ্গজেবের সমাধি নিয়ে বিতর্ক নিরর্থক। আওরঙ্গজেবের মৃত্যু হয়েছে ভারতে। তাঁর সমাধি ওখানেই থাকবে।

আরএসএস নেতা সুরেশ ভাইয়াজি জোশি স্পষ্ট জানালেন, যাঁদের ইচ্ছে আছে, তাঁরা ওই সমাধি দর্শনে যেতেই পারেন। ক’দিন আগে দেবেন্দ্র ফড়নবিশ বলেছিলেন, তাঁর ইচ্ছা, সমাধি ওই জায়গা থেকে সরিয়ে দেওয়া। কিন্তু সমাধি এএসআই দেখাশোনা করে। তাই তিনি কিছু করতে পারছেন না। এবার ফড়নবিশের কথার ঠিক বিপরীতে দাঁড়িয়ে ভাইয়াজি জানালেন, সমাধি থাকবে ওখানেই। আমাদের ছত্রপতি শিবাজি মহারাজের আদর্শ রয়েছে। তিনি আফজল খানের সমাধি নির্মাণ করেছিলেন। এটাই ভারতের উদারতা। তবে কি আরএসএস বনাম বিজেপি? সোমবার নাগপুরে একটি অনুষ্ঠানের পরে সাংবাদিকদের সঙ্গে কথা বলার সময়ে ওই মন্তব্য করেন আরএসএসের অন্যতম শীর্ষ নেতা। উল্লেখ্য, এই মাসের শেষেই আরএসএসের প্রধান মুখপাত্র সুনীল আম্বেকর জানিয়েছিলেন, আওরঙ্গজেব ইস্যু অপ্রাসঙ্গিক।

আরও পড়ুন: বারবার ফেরানো হয়, ঠেলায় প্রসূতিকে নিয়ে হাসপাতালে স্বামী

এদিকে সোমবার ১৮০ ডিগ্রি ঘুরে দেবেন্দ্র ফড়নবিশ বলেন, আমরা আওরঙ্গজেবকে পছন্দ করি বা না করি। তাঁর সমাধি স্থল সংরক্ষিত স্মারক। আমরা কাউকে তা গৌরবান্বিত করতে অনুমতি দেব না।